**FELHÍVÁS**

**a Rómer Flóris Terv keretében**

**külhoni, magyar vonatkozású, különösen veszélyeztetett műemlékek megmentésére vonatkozó kezdeményezések felmérése tárgyában**

Magyarország Kormánya kiemelt figyelmet fordít a külhoni magyar közösségekre, a magyar kultúra emlékeinek feltárására, megőrzésére és ismertté tételére. Ezzel összhangban Alaptörvényünk kimondja:

*„Magyarország az egységes magyar nemzet összetartozását szem előtt tartva felelősséget visel a határain kívül élő magyarok sorsáért, elősegíti közösségeik fennmaradását és fejlődését, támogatja magyarságuk megőrzésére irányuló törekvéseiket, egyéni és közösségi jogaik érvényesítését, közösségi önkormányzataik létrehozását, a szülőföldön való boldogulásukat, valamint előmozdítja együttműködésüket egymással és Magyarországgal.”*

*„A természeti erőforrások, különösen a termőföld, az erdők és a vízkészlet, a biológiai sokféleség, különösen a honos növény- és állatfajok, valamint a kulturális értékek a nemzet közös örökségét képezik, amelynek védelme, fenntartása és a jövő nemzedékek számára való megőrzése az állam és mindenki kötelessége.”*

A kulturális örökség védelméről szóló törvényünk értelmében:

*„A nemzetközi együttműködésben a nemzetközi szerződésekkel összhangban érvényesíteni kell a határokon túli magyar vonatkozású kulturális örökség és a más nemzetek hazánkban található kulturális örökségének védelmét.”*(2001. évi LXIV. törvény, 5. § (2) bekezdés)

Minderre figyelemmel indította el Magyarország Kormánya a határon túli magyar vonatkozású épített kulturális örökség megóvása és megismertetése érdekében a **Rómer Flóris Tervet.**

1. **A felhívás adatai**
2. **E felhívás célja**, hogy összegyűjtse a jelentős külhoni, magyar vonatkozású, különösen veszélyeztetett műemlékek pusztulásának megakadályozásához, illetve súlyos, visszavonhatatlan károsodásának elhárításához, megelőzéséhez szükséges beavatkozásokra vonatkozó kezdeményezéseket és ezek költségvonzatát.
3. **Döntési eljárás:** a jelen felhívás útján beérkező kezdeményezéseket a Rómer Flóris Terv megvalósítását elősegítő bíráló bizottságról szóló 1550/2015. (VIII. 7.) Korm. határozattal létrehozott bizottság (a továbbiakban: bizottság) szakmailag értékeli, és javaslatot tesz a Miniszterelnökséget vezető miniszternek (a továbbiakban: miniszter) a Rómer Flóris Terv keretében megvalósításra javasolt kezdeményezések jóváhagyására. A miniszter a megvalósításra javasolt kezdeményezéseknek a Rómer Flóris Terv keretében történő megvalósításáról a bizottság javaslatainak figyelembevételével dönt.
4. **A Rómer Flóris Terv keretében történő megvalósításra kezdeményezéseket nyújthatnak be:**

Magyarországgal határos szomszédos országokban – Szlovákiában, Ukrajnában (a Kárpátaljai Kerületben), Romániában (a Partiumban, Erdélyben és a moldvai csángó területeken / közigazgatásilag az Észak-nyugati, a Nyugati-, Észak-keleti és a Középső Régióban/), Szerbiában (a Vajdaság Autonóm Tartományban), Horvátországban, Szlovéniában (a Muravidék Régióban) –

1. székhellyel rendelkező vagy
2. az adott országjogszabályai szerinti műemléki nyilvántartásban szereplő, a 4. a) pontban meghatározott ingatlanok tulajdonosaiként bejegyzett vagy
3. egyéb jogcímen a kezdeményezésben szereplő 4. a) pont szerinti objektummal rendelkező

egyházi jogi személyek, önkormányzatok, civil szervezetek,

1. vagy a 4. a) pont szerinti objektumok tulajdonosainak hozzájárulásával rendelkező egyéb magyarországi, illetve külhoni egyházi jogi személyek, önkormányzatok, költségvetési szervek, illetve civil szervezetek (a továbbiakban: **Kezdeményező**).

Kezdeményezés kizárólag egyházi jogi személyek, önkormányzatok, költségvetési szervek, illetve civil szervezetek tulajdonában vagy hosszú távú (legalább 15 évre szóló) használatában álló objektumra nyújtható be.

1. **A kezdeményezések az alábbi objektumokra és az azokhoz kapcsolódó alábbi tevékenységekre nyújthatók be:**
2. **objektumok:** magyar vonatkozású, külhoni, az adott (szomszédos) ország jogszabályai szerint helyi vagy országos műemléki védettség alatt álló épületek, építmények, illetve ezek tartozékai;
3. **tevékenységek:** az a) pontban meghatározott objektum pusztulását, illetve súlyos, visszavonhatatlan károsodását elhárító, sürgősséggel elvégzendő építőipari, restaurálási (konzerválási) munkák (beleértve ezek szakmai vezetését és ellenőrzését), valamint ezekhez kapcsolódó dokumentálási tevékenységek elvégzése.
4. **A beavatkozás érdekében megvalósítani javasolt kezdeményezések bruttó költségigénye** 0,5 millió forint – 5,0 millió forint között lehet.
5. **A kezdeményezések megvalósításának időtartama** 2016. március 1. – 2016. november 30. közé eshet.
6. **A kezdeményezésnek tartalmaznia kell:**
7. **Adatlapot** (1. számú melléklet),

**amely magában foglalja:**

1. **a Kezdeményező cégszerűen aláírt nyilatkozatát** arról, hogy a Kezdeményezőnek nincs a tervezett beavatkozás maradéktalan elvégzéséhez szükséges saját forrása, illetve azt biztosító benyújtott (bírálat alatt lévő) és/vagy elbírált érvényes pályázata,
2. **a Kezdeményező cégszerűen aláírt nyilatkozatát** a tervezett beavatkozás elvégzéséhez részlegesen elegendő, a Kezdeményező rendelkezésére álló saját/egyéb (pl.: pályázaton elnyert) források mértékéről),
3. **Cégszerűen aláírt tulajdonosi meghatalmazást** (amennyiben a Kezdeményező és a Tulajdonos személye nem egyező), vagy a hosszú távú használati jogról szóló megállapodásnak a Kezdeményező cégszerű aláírásával hitelesített másolatát,
4. **Kapcsolattartó nyilatkozattételre való, cégszerűen aláírt meghatalmazását** (amennyiben a kapcsolattartó és a Tulajdonos képviseletére jogosult személy nem egyező vagy a kapcsolattartó és a Kezdeményező képviseletére jogosult személy nem egyező);
5. **Költségkalkulációt** (2. számú melléklet);
6. **Tulajdonjogot igazoló okiratot** (ingatlan, illetve annak alkotórésze esetében tulajdoni lapot vagy a Kezdeményező személyes joga szerint azzal egyenértékű dokumentumot, tartozék esetében a Tulajdonos nyilatkozatát, amelynek hitelességét a Kezdeményező képviselője az általa ellátott záradékolással igazolja);
7. **Érvényes építési, restaurálási engedély másolatát, valamint annak jogerőre emelkedéséről szóló határozat másolatát,** vagy annak a megfelelő jogszabályra való hivatkozással történő igazolását, hogy a tervezett munka engedély nélkül elvégezhető;
8. A javasolt beavatkozással érintett objektumot bemutató **fotódokumentációt** (az objektum jellemző nézeteit és részleteit, valamint állapotát részletesen bemutató, legalább 9x12 cm méretű képekből összeállított dokumentáció, ellátva a képek tárgyát és készítési idejét meghatározó aláírásokkal);
9. Engedélyezésre benyújtott vagy engedélyezett **tervdokumentáció** eredeti vagy másolati példányát, utóbbi esetben a Kezdeményező hitelt érdemlő aláírásával ellátva (amennyiben releváns)
10. **A Kezdeményező és (amennyiben eltérő személy) a Tulajdonos aláírási címpéldánya, aláírási mintája, vagy aláírási jogosultságának igazolása (másolatban)**.
11. **A kezdeményezések benyújtásának határideje: 2016. május 20.** (a postára adás végső időpontja)
12. **A kezdeményezések benyújtásának módja:**

A kezdeményezéseket postai úton kell benyújtani, az alábbi címzéssel:

**„Rómer Flóris Terv nyílt felhívás”**

**Miniszterelnökség**

**1357 Budapest Pf.: 6**

**Magyarország**

A [www.kormany.hu](http://www.kormany.hu) weboldalról letölthetők a jelen felhívás 7. pont a)-b) alpontjaiban felsorolt űrlapok, amelyeket a 7. pont c)-f) alpontjaiban felsorolt mellékletekkel együtt géppel kitöltve, kinyomtatva, cégszerű aláírással kell a fenti postacímre tértivevénnyel elküldeni. A borítékra ráírandó: „Rómer Flóris Terv nyílt felhívás”.

A 7. pont a)-b) alpontjaiban felsorolt űrlapokat (adatlap és költségkalkuláció), a [romerterv@me.gov.hu](mailto:romerterv@me.gov.hu) címre szerkeszthető formában, elektronikusan is el kell küldeni, a postai tértivevényes feladást igazoló szelvény elektronikus másolatával együtt.

A határidőn túl, vagy nem a jelen felhívásban meghatározott módon benyújtott kezdeményezések figyelembevétele nem lehetséges.

1. **Hiánypótlás lehetőségei és feltételei, kérdések tisztázása, érvénytelenség:**

A kezdeményezés áttekintését követően a Miniszterelnökség az értékelés elvégzése előtt a [romerterv@me.gov.hu](mailto:romerterv@me.gov.hu) címen keresztül a Kezdeményező által megadott elektronikus levélcímre hiánypótlási felhívást küldhet ki, ennek keretében többek között kiegészítést kérhet a kezdeményezés tartalmi részére vonatkozóan, illetve az objektum helyszíni megtekintését kezdeményezheti. A kért hiánypótlást 8 munkanapon belül kell teljesíteni.

A Miniszterelnökség az alábbi esetekben bocsáthat ki hiánypótlási felhívást:

* 1. a kezdeményezés azonosítására szolgáló adatok hiányoznak,
  2. az adatlapon hiányosan vagy hibásan kitöltött költségvetés esetén (*Pénzügyi adatok*),
  3. a kezdeményezés szempontjából releváns nyilatkozatok hiányoznak, vagy hiányos adatokat tartalmaznak,
  4. a kezdeményezés szempontjából releváns nyilatkozatokról hiányzik az aláírás,
  5. az adatlap egyéb adatai hiányoznak, nem egyértelműek,
  6. valamely, az adatlapban meghatározott melléklet hiányzik, vagy hiányos,
  7. amennyiben a kezdeményezésben szereplő objektumra vonatkozó műszaki/műemléki dokumentáció alapján nem lehet egyértelműen megítélni azt, hogy a kezdeményezés a Rómer Flóris Terv céljával összhangban álló eredményre vezetne, ki kell egészíteni a dokumentációt.

A Kezdeményező a [romerterv@me.gov.hu](mailto:romerterv@me.gov.hu) címen tehet fel kérdést a kezdeményezés benyújtásával kapcsolatban.

Érvénytelenséget eredményez és a kezdeményezés érdemi vizsgálat nélküli elutasítását vonja maga után, ha:

* 1. a Kezdeményező nem felel meg a felhívás 3. pontjában a kezdeményezésre jogosultak körére vonatkozó feltételeknek,
  2. a kezdeményezés azonosítására szolgáló adatok hiányoznak,
  3. a kezdeményezést a Kezdeményező képviseletére jogosult személy nem írta alá, vagy nem ő írta alá, vagy az aláírás nem jogszerű,
  4. a kezdeményezést az előírt határidőn túl adták postára,

A kezdeményezés elutasítását vonhatja maga után, amennyiben a hiánypótlási felhívásnak a megszabott határidőben nem, vagy csak részben tett eleget a Kezdeményező.

1. **A kezdeményezések elbírálása**
2. **A kezdeményezések értékelése, elbírálása, értesítés az eredményről**:

A benyújtott kezdeményezések értékelésére a benyújtási határidő leteltét követő 30 naptári napon belül kerül sor. A formai értékelést követően a benyújtott és érvényes kezdeményezéseket a Rómer Flóris Terv bíráló bizottsága értékeli, és a megvalósításra javasolt kezdeményezéseket jóváhagyásra továbbítja a miniszter számára döntés céljából. A döntés meghozatalától számított 15 napon belül a Miniszterelnökség értesíti a Kezdeményezőket a döntésről az általuk megadott elektronikus címen, valamint a [www.kormany.hu](http://www.kormany.hu) című weboldalán közzéteszi a jóváhagyott kezdeményezések listáját.

1. **A kezdeményezések elbírálásának főbb szempontjai:**
   1. a megmenthető műemléki érték jelentősége;
   2. a veszélyeztetettség mértéke;
   3. a beavatkozási szándék célszerűsége, műemlékvédelmi elvekkel való összhangja;
   4. a beavatkozásokkal megmenthető műemléki érték, illetve a beavatkozás nemzetpolitikai jelentősége;
   5. a beavatkozás költségigényének és a műemléki érték fennmaradási esélyének viszonya;
   6. a műemléki érték fenntartására tett eddigi erőfeszítések;
   7. a műemléki érték fennmaradási esélyének értékelése;
   8. a költségbecslés realitása.
2. **A kezdeményezések elbírálása során született döntés elleni jogorvoslatra vonatkozó tájékoztatás, a jogorvoslat benyújtásának határideje és módja:**

A döntés ellen jogorvoslatnak helye nincs.

1. **Részvételi díj:** nincs
2. **A Kezdeményezőnek vállalnia kell a megvalósult kezdeményezés eredményének gondozását, jókarbantartását.**

***A jelen felhívás nem minősül az államháztartásról szóló 2011. évi CXCV. törvény (Áht.) 48. § (1) bekezdése szerinti pályázati felhívásnak, továbbá nem tekinthető a Polgári Törvénykönyvről szóló 2013. évi V. törvény rendelkezései szerinti ajánlatnak vagy ajánlattételre történő felhívásnak. A jelen felhívás alapján a Kezdeményezővel szerződés megkötésére nem kerül sor.***